31993D0682
L 317/82
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 декември 1993 година
за изменение за трети път на Решение 93/197/ЕИО относно ветеринарно-санитарните условия и ветеринарното сертифициране за внос на регистрирани еднокопитни животни и еднокопитни животни за отглеждане и разплод
(93/682/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (1), последно изменена с Директива 92/36/ЕИО (2), и по-специално членове 15, буква а) и 16 от нея,
като има предвид, че Решение 93/197/ЕИО на Комисията (3) последно изменено с Решение 93/510/ЕИО (4), определя ветеринарно-санитарните условия и ветеринарното сертифициране при внос на регистрирани еднокопитни животни и еднокопитни животни за отглеждане и разплод;
като има предвид, че при вноса на еднокопитни животни от Източна Европа пред държавите-членки са възникнали някои проблеми, по-конкретно по отношение надеждността на лабораторните изследвания, чието провеждане е необходимо при вноса на подобни животни;
като има предвид, че следователно е необходимо да се приемат разпоредби, подобни изследвания да се извършват в лаборатории, одобрени за целта от съответните компетентни органи в държавата-членка по местоназначението;
като има предвид, че предвидените в настоящото решение мерки са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
В приложение II към Решение 93/197/ЕИО бележка под линия (5) в здравен сертификат Б се замества със следния текст:
„(5)
За страните, обхванати от настоящия сертификат, с изключение на Австралия, Кипър и Нова Зеландия, лабораторните изследвания се извършват от лаборатория, одобрена от държавата-членка по местоназначението. Резултатите от изследванията, заверени от лабораторията, се прилагат към придружаващия животното здравен сертификат.“
Член 2
Адресати на настоящото решение са държавите-членки.
Съставено в Брюксел на 17 декември 1993 година.